20% toename in kragtarief ‘buitensporig’(Argieffoto: Unsplash) Die DA meen Eskom se versoek vir ’n 20,5%‑kragtariefverhoging is nie net buitensporig nie, maar ook uit voeling met die stygende lewenskoste van die gewone Suid-Afrikaanse verbruiker. Boonop, sê die party, is Eskom nie eers in staat om deurlopend krag aan sy klante te voorsien nie. Maroela Media het vroeër berig dat Eskom in sy aansoek aan die nasionale energiereguleerder (Nersa) vra dat die 20,5%-verhoging vir die 2022‑’23-boekjaar landwyd ingestel moet word. Die DA het Eskom na afloop hiervan skriftelik versoek om sy aansoek terug te trek aangesien Suid-Afrikaners dit nie kan bekostig nie. “Dit het nie net ŉ enorme impak op verbruikerskoste nie, maar op elke aspek van die lewe en sakeondernemings. Dit sal ook ŉ uitwerking op produsenteprysinflasie hê,” het Kevin Mileham, die DA se skaduminister van minerale hulpbronne en energie, Maandag gesê. “Ons herhaal dus ons oproep aan Nersa om Eskom se 20,5%-tariefversoek te verwerp. Bewyse van onafhanklike energiekenners bevestig dat Eskom se week-tot-week‑energiebeskikbaarheidsfaktor (EBF) vir die 2021-kalenderjaar tot 61,75% in 2021 van 64,79% in 2020 gedaal het. “Die EBF is die gemiddelde hoeveelheid se kragopwekking wat Eskom relatief tot sy geïnstalleerde kapasiteit beskikbaar het.” Mileham sê voorts dit is bloot swak sakepraktyk vir Eskom om te eis dat verbruikers soveel meer moet opdok vir ŉ produk wat hulle dikwels nie eers het nie – hoofsaaklik weens Eskom se “onbevoegdheid en disfunksionaliteit”. “Trouens, data wat deur die Wetenskaplike en Nywerheidsnavorsingsraad (WNNR) saamgestel is, wys dat 2021 die slegste jaar nóg ten opsigte van beurtkrag was. Altesame 1 136 ure se onderbrekings is aangeteken, 37% meer as die 859 ure wat in 2020 aangeteken is.” Die DA sê daar kan nie van Suid-Afrikaners verwag word om Eskom se mislukte energiemonopolie verder te subsidieer nie, ook nie Gwede Mantashe, minister van minerale hulpbronne en energiesake, se voortgesette dwarsboming om die sektor aan onafhanklike kragprodusente (IPP’s) oop te stel nie. Boonop pak Eskom die skuld vir die stygende koste op IPP’s, terwyl dié produsente krag teen die helfte van dit wat dit Eskom kos, kan opwek, sê Mileham. “Suid-Afrikaners dra nou die koste van hierdie eindelose energiekrisis, van gebrek aan investering in die ekonomie, werkverliese en stygende inflasie. Die tariefverhogingsversoek van 20,5% is gewetenloos en moet afgekeur word.”